แนะประชาชนที่ไปใช้สิทธิเลือกตั้งปฏิบัติตามมาตรการป้องกันโรคโควิด-19 อย่างเคร่งครัด ลดความเสี่ยงแพร่เชื้อวันเลือกตั้ง
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า ตั้งแต่วันที่ 1 ตุลาคม 2565 ที่ผ่านมา โรคโควิด-19 ถูกปรับให้เป็นโรคติดต่อที่ต้องเฝ้าระวัง แม้ปัจจุบันจะไม่เกิดเหตุการณ์การระบาดใหญ่และองค์การอนามัยโลกประกาศยุติภาวะฉุกเฉินทางสาธารณสุขแล้ว แต่โควิด-19 ยังไม่หายไปไหน ยังคงพบผู้ติดเชื้อรายวันและปัจจัยเสี่ยงของการแพร่เชื้อยังคงเกิดจากการรวมกลุ่มทำกิจกรรมร่วมกัน ฉะนั้นมาตรการป้องกันส่วนบุคคลยังคงสำคัญ ควรปฏิบัติอยู่เสมอ สำหรับวันอาทิตย์ที่จะถึงนี้จะเป็นวันเลือกตั้งใหญ่ของประเทศไทย แต่ละหน่วยเลือกตั้งอาจมีการรวมตัวกันของประชาชนอย่างแออัด กรมควบคุมโรค ขอแนะนำประชาชนปฏิบัติตามมาตรการป้องกันโรคโควิด -19 อย่างเคร่งครัด เพื่อป้องกันการติดเชื้อ โดยขอให้สวมหน้ากากอนามัยตลอดเวลาขณะออกไปเลือกตั้ง ล้างมือด้วยสบู่ หรือแอลกอฮอล์เจล ทั้งก่อนเข้าและหลังออกจากหน่วยเลือกตั้ง ใช้ปากกาส่วนตัว (หากมี) และควรเว้นระยะห่างจากผู้อื่นอย่างน้อย 1 เมตรสถานการณ์การระบาดของโควิด -19 สัปดาห์ที่ผ่านมา ตั้งแต่วันที่ 30 เมษายน - 6 พฤษภาคม 2566 พบผู้ป่วยรายใหม่รักษาตัวในโรงพยาบาล 1,699 ราย เฉลี่ย 242 ต่อวัน เสียชีวิต 10 ราย มีภาวะปอดอักเสบ 219 ราย และใส่ท่อช่วยหายใจ 113 รายด้านนายแพทย์โสภณ เอี่ยมศิริถาวร รองอธิบดีกรมควบคุมโรค กล่าวว่า ช่วงนี้ประเทศไทยกำลังเข้าสู่ฤดูฝน เป็นช่วงที่กองระบาดวิทยา คาดการณ์ว่าจะพบผู้ป่วยโรคไข้หวัดใหญ่และโรคโควิด -19 เพิ่มขึ้นตามฤดูกาล ขอเชิญชวนประชาชนเข้ารับวัคซีนป้องกันโรคไข้หวัดใหญ่ควบคู่กับวัคซีนโควิด -19 เข็มกระตุ้น ตามนโยบายวัคซีนคู่สู้หน้าฝน เพื่อเพิ่มภูมิคุ้มกันโรคก่อนที่จะเข้าสู่ระยะการระบาด วัคซีนมีประสิทธิภาพสูงสามารถลดอาการป่วยรุนแรงและเสียชีวิต โดยเฉพาะ 7 กลุ่มเสี่ยง ที่หากป่วยจะมีอาการหนักกว่ากลุ่มทั่วไป ขอให้รีบเข้ารับวัคซีนโดยเร็ว ได้แก่ กลุ่มหญิงตั้งครรภ์ 4 เดือนขึ้นไป กลุ่มเด็กเล็กอายุ 6 เดือน-2 ปี กลุ่มผู้ป่วยโรคเรื้อรัง ได้แก่ โรคปอดอุดกั้นเรื้อรัง หอบหืด หัวใจ หลอดเลือดสมอง ไตวาย ผู้ป่วยมะเร็งที่อยู่ระหว่างการบำบัด เบาหวาน กลุ่มผู้สูงอายุ 65 ปีขึ้นไป กลุ่มผู้ป่วยโรคธาลัสซีเมีย และผู้ที่มีภูมิคุ้มกันบกพร่อง รวมถึงผู้ติดเชื้อ HIV ที่มีอาการ กลุ่มโรคอ้วน ผู้น้ำหนักมากกว่า 100 กิโลกรัม หรือ BMI มากกว่า 35 กิโลกรัมต่อตารางเมตร และกลุ่มผู้พิการทางสมองที่ช่วยเหลือตนเองไม่ได้ โดยสามารถเข้ารับบริการได้ที่สถานพยาบาลใกล้บ้านนอกจากนี้ ในสัปดาห์หน้าจะเป็นช่วงเวลาที่โรงเรียนเริ่มเปิดเทอม ขอความร่วมมือทั้งผู้ปกครองและครู ดูแลเด็กอย่างใกล้ชิด สถานศึกษาควรมีมาตรการคัดกรองและสังเกตอาการของเด็กก่อนเข้าเรียนทุกเช้า เพื่อเฝ้าระวังโรคติดต่อทางเดินหายใจ เช่น โควิด -19 ไข้หวัดใหญ่ มือ เท้า ปาก ที่มีอัตราป่วยสูงในกลุ่มเด็กเล็กและเด็กวัยเรียน